text: Епидемията от Хепатит А се разраства
  Нови 20 случая за 15 дни във Факултета, СРЗИ обсъжда мерки с районните кметове
  Епидемията от Хепатит А в столичния квартал "Факултета" продължава да се разраства. От 5 юли до 22 октомври заболелите са вече 131. Това става ясно от епидемичната справка на МЗ. Тя показва увеличение от нови 20 заразени, в сравнение с периода до 7 октомври, когато те бяха 111.
  При всички заразени са налице характерните симптоми– отпадналост, умора, намален апетит, потъмняване на урината, кожен иктер. Всички болни са хоспитализирани в СБАЛИПБ ,,Проф. Иван Киров".
  Заболелите се лекуват адекватно.
  Изследвани са серологично и са потвърдени резултатите им, обясниха от МЗ. Всички заразени се проучват, като се издирват и хората, с които са контактували в рамките на инкубационния период на заболяването. Своевременно се информират и джипитата за провеждане на противоепидемични мерки в огнищата и медицинско наблюдение на контактните.
  На междуведомствената среща са обсъдени
  взетите до сега мерки и възможността за по-мащабно предприемане на такива и в незасегнатите до сега райони на гр. София. Целта е териториално ограничаване на взрива, предотвратяване на излизането му от досегашните граници, както и готовност на общините в случай, че има регистрирани случаи на тяхна територия.